Aldar afmælistónleikar í Reykholti i kvöld Karlakórinn Söngbræður heldur tónleika í Reykholtskirkju í kvöld , 19. apríl , og hefjast þeir klukkan 20:30 . Tónleikarnir eru til að minnast þess að 100 ár eru liðin síðan Söngfélagið Bræðurnir var stofnað í Reykholtsdal . Kórinn var stofnaður af Bjarna Bjarnasyni frá Skáney og starfaði undir hans stjórn fram til ársins 1958 , en hann var alla tíð driffjöður þessa kórstarfs . Bjarni sem fæddur var 1884 á Hurðarbaki í Reykholtsdal , kvæntist Helgu Hannesdóttur frá Deildartungu . Þau hófu búskap á Skáney árið 1909 , en Bjarni var sagður hygginn og ötull bóndi , framsýnn og framtakssamur og naut ómetanlegs styrks og dugnaðar konu sinnar . Bjarni var gæddur óvenjumiklum og góðum tónlistarhæfileikum og lærði ungur orgelleik . Hann hóf störf sem organisti í Reykholtskirkju skömmu eftir fermingu og starfaði sem organisti og kórstjóri í sjö áratugi við kirkjuna og einnig í fleiri kirkjum um ofanverðan Borgarfjörð . Nafnið Bræðurnir sem sönghópurinn nefndi sig , kom til af því að framan af átti hver einasti söngmaður bróður í kórnum , nema söngstjórinn sjálfur . Sá háttur var hafður á hjá Bræðrunum , að þeir félagar í kórnum vörðu einni viku , söngviku , á hverju hausti til samveru og samæfinga . Hittust þeir á Skáney og dvöldu heima hjá Bjarna , gengu þar í öll bústörf á búinu fram eftir degi og hófu síðan söngæfingar síðdegis . Sagt er að Bjarni hafi sest við hljóðfærið , sem var harmonium , og kynnti það lag er næst skyldi taka til æfinga . Fyrst var farið nokkrum sinnum yfir tenórinn , en síðan æfðar undirraddirnar hver af annarri uns lagið fór að hjóma . Æft var fram eftir kvöldi og næstu dagar liðu á svipaðan hátt í um vikutíma . Bjarni vann að því að handskrifa öll nótnahandrit fyrir kórinn og fyrir þá kóra sem hann stjórnaði . Voru þar um að ræða bæði íslensk og erlend kóralög . Þessi handrit verða að einhverju leyti til sýnis í Reykholtskirkju á sunnudagskvöldið . Karlakórinn Söngbræður var stofnaður 1978 og er velja þurfti nafn á kórinn , þótti við hæfi að að tengja það hinum fyrri karlakór Borgfirðinga og í virðingarskyni við starf hans varð til nafnið Söngbræður . Og með sama hætti og starfssvæði Bræðranna teygði sig um marga hreppi frá Reykholtsdal , koma félagar í Söngbræðrum frá sjö sýslum . Það tengir líka karlakórana tvo saman að a.m.k. tveir söngmenn náðu að syngja í báðum kórunum . Þeir höfðu verið yngstir í Bræðraflokknum , en urðu elstir í Söngbræðrum . Þetta voru þeir ágætu söngmenn , Jakob Jónsson frá Varmalæk og Kristján Davíðsson frá Oddsstöðum . Það má líka nefna að ættartengsl eru mörg milli kóranna . Fleira eiga kórarnir sameiginlegt , til dæmis gleðina yfir því að eiga saman stund við söng og samveru , svo notuð séu orð Þórðar heitins Kristleifssonar frá Stóra-Kroppi ; “ þar sem áhyggjuleysi , bróðurhugur , fyndni , fjör og gamansemi lyftir félögum upp í lönd heiðríkjunnar . ” Tónleikarnir í kvöld Söngbræður munu í kvöld flytja lög sem Bræðurnir fluttu á sínum tíma , auk sönglaga úr eigin söngskrá . Því mun verða flutt fjölbreytt dagskrá sem saman stendur af hefðbundnum karlakórslögum og léttri dægurtónlist . Fjölbreytnin mun verða í fyrirrúmi . Flutt verður stutt ágrip af starfi Bjarna Bjarnasonar og söngferli Bræðranna , inn á milli tónlistaratriða . Allir eru hjartanlega velkomnir .